**Treoracha don mhúinteoir**

**Ag cur tús leis an rang Labhairt**

**Moltaí**

1. Bí ann cúig nóiméad déag sula dtagann na foghlaimeoirí, más féidir leat.
* Cuir na cathaoireacha i leathchiorcal.
* Oscail na comhaid a bheidh uait ar an ríomhaire agus leag amach na nótaí sa tslí is go mbeidh tú in ann teacht orthu go héasca i rith an ranga.
* Nuair a thagann na foghlaimeoirí, cuir tú féin in aithne dóibh: *Is mise..*. Scríobh: *Is mise...* ar an gclár agus lig dóibh iarracht a dhéanamh iad féin a chur in aithne don duine atá in aice leo trí Ghaeilge agus ansin don rang.
* Cuir i ngrúpaí de thriúr nó de cheathrar iad. Iarr orthu labhairt le chéile faoin gcúis ar shocraigh siad an cúrsa a dhéanamh agus na spriocanna atá acu.
* Iarr ar na grúpaí éagsúla a dtuairimí a roinnt leis an rang ansin.
* Mínigh dóibh faoin gcúrsa, cé mhéad seachtain a bheidh ann, na téamaí a chlúdófar, na hábhair, an cur chuige srl.
* Tabhair seoladh ríomhphoist nó sonra teagmhála éigean dóibh ionas go mbeidh siad in ann dul i dteagmháil leat, más gá.
1. Faigh amach cad atá ar eolas acu faoin teanga. Labhair leis an rang ina iomláine.
* Tabhair buneolas dóibh ar an teanga (is teanga Cheilteach í srl) agus sonraí suimiúla (is teanga oifigiúil na hEorpa í, tá Gaeltacht i gCeanada).

1. Scríobh cúpla focal ar an gclár a bheidh úsáideach sa rang ar nós: *ceist, freagra, gabh mo leithscéal*. Déan cleachtadh ar fhoghraíocht na bhfocal seo. Fág iad ar an gclár don rang ionas go mbeidh na foghlaimeoirí in ann iad a úsáid am ar bith i rith an ranga.

Moltar na gníomhaíochtaí seo a nascadh leis an mbileog **An Fhoghraíocht - réamhrá** **(Foghraíocht).**